## Rješenje kojim se Hani Barbari Kučeri oduzima odobrenje za rad brokera

### NN 132/2010 (26.11.2010.), Rješenje kojim se Hani Barbari Kučeri oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

3441

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Hani Barbari Kučeri iz Zagreba, Kučerina 76, za rad brokera, na sjednici održanoj 19. studenoga 2010. godine donijela je

RJEŠENJE

1. Hani Barbari Kučeri iz Zagreba, Kučerina 76, oduzima se odobrenje za rad brokera.

2. Podaci iz ovog rješenja upisuju se u Registar brokera, koji vodi Hrvatska agencija za nadzor financijskih usluga, pod rednim brojem 360.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 6. kolovoza 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Hani Barbari Kučeri iz Zagreba, Kučerina 76, za rad brokera.

Nakon izvršenog uvida u predmete Agencije klasa: UP/I-451-04/08-07/17 i klasa: 451-04/10-17/51, utvrđeno je sljedeće:

Rješenjem Agencije, klasa: UP/I-451-04/08-07/17; urbroj: 326-111/08-2-2 od 31. siječnja 2008., zaposlenici investicijskog društva Prva generacija d.o.o., Zagreb, Martićeva 13 (dalje u tekstu: Društvo), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/51, Društvo je 22. srpnja 2010. godine, dostavilo obavijest da je s Hanom Barbarom Kučerom raskinulo ugovor o radu sa 16. srpnjem 2010. godine, pa pa je imenovanoj bio zaključkom Agencije, klasa: UP/I-451-04/10-07/42, od 10. kolovoza 2010. godine određen rok od 3 mjeseca za dostavu dokaza da je zaposlena u investicijskom društvu na poslovima brokera. Iz dostavnice je razvidno da je predmetni zaključak Hani Barbari Kučeri uručen 13. kolovoza 2010. godine.

Hana Barbara Kučera nije u roku od 3 mjeseca (do 13. studenoga 2010. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji na poslovima brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona, propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

U provedenom postupku utvrđeno je da Hana Barbara Kučera više ne obavlja poslove brokera, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih joj je izdano odobrenje za rad brokera, pa je sukladno odredbi članka 27. stavak 4. Zakona, odlučeno kao u točki 1. izreke rješenja.

Sukladno odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/42

Urbroj: 326-111-10-3

Zagreb, 19. studenoga 2010.

Predsjednik Uprave
Ante Samodol, v. r.

Rješenje, NN 132/2010-3441